FI Euroopan unionin virallinen lehti CE 78/487

(2004/C 78 E/0509)

KIRJALLINEN KYSYMYS E-3204/03

esittäjä(t): Alexandros Alavanos (GUE/NGL) komissiolle

(30. lokakuuta 2003)

Aihe: Kreikan luonnon suojeltujen lajien kaupallinen hyödyntäminen

Ympäristö- ja tiedejärjestöt ovat To Vima -sanomalehden (5. lokakuuta 2003) mukaan paljastaneet, että maatalousministeriö on antanut eräälle yritykselle luvan Kreikan luonnon harvinaisiin ja suojeltuihin lajeihin (linnut, kilpikonnat, käärmeet, kameleontit ym.) kuuluvien yksilöiden vangitsemiselle ja kaupalliselle hyödyntämiselle asettamatta mitään rajoituksia keräämis-, vangitsemis-, kuljettamis- tai elinolosuhteille.

1. Kuinka komissio kommentoi tätä tosiasiaa? Kuinka se lisäksi kommentoi sitä tosiasiaa, että annetuissa luvissa mainitaan lehtitietojen mukaan näiden lajien olevan ”julkista omaisuutta”?

2. Kuinka turvataan direktiivin 79/409/ETY (1) 5 artiklan noudattaminen, jonka mukaan kaikkien luonnonvaraisten lintulajien pyydystäminen on kielletty paitsi niiden, jotka kuuluvat metsästettäviin lajeihin?

3. Onko tämä asia tuotu asetuksen (EY) N:o 338/97 (2) (CITES) 14 artiklan mukaisesti perustetun täytäntöönpanoryhmän tietoon, jonka tehtävänä on varmistaa tämän asetuksen säännösten noudattaminen? Onko Kreikka mukana täytäntöönpanoryhmässä? Noudatetaanko kyseisen asetuksen 8 artiklan 1 kohdan säännöksiä?

Margot Wallströmin komission puolesta antama vastaus

(19. joulukuuta 2003)

Komissio ilmoittaa arvoisalle parlamentin jäsenelle, että se on ottanut käsiteltäväksi kantelun 2003/4831, joka koskee neuvoston direktiivin 92/43/ETY (3) liitteeseen IV sisällytettyjen Kreikan luonnonvaraisten lajien keräämis- ja kasvatuslupia, jotka maatalousministeriö myöntää. Tarkoituksena on tutkia, onko noudatettu käytäntö edellä mainitun direktiivin 12 ja 16 artiklan velvoitteiden mukainen.

Vastaanotetussa kantelussa ei viitattu lintulajien pyydystämiseen, joten kanteluasiassa ei vielä ole tarkasteltu neuvoston direktiiviä 79/409/ETY (4). Komissio ottaa kuitenkin tämän lisäkysymyksen esiin Kreikan viranomaisten kanssa, ja jos direktiivillä 79/409/ETY suojeltujen lintulajien yksilöiden keräämiseen on myönnetty lupia, tähän säädökseen viitataan asianmukaisesti. Komissio vakuuttaa parlamentin jäsenelle, että se jatkaa kantelun tutkimista eikä epäröi ryhtyä kaikkiin tarvittaviin toimiin sen varmistamiseksi, että Kreikka noudattaa yhteisön lainsäädäntöä.

Mitä tulee toimiin, jotka ovat mahdollisesti ristiriidassa neuvoston asetuksen (EY) N:o 338/97 (5) (CITES) kanssa, komissio toteaa, että mainitun asetuksen 5 ja 8 artiklassa sallitaan kaupankäynti liitteissä A, B ja C luetelluilla lajeilla, jos eläimet on otettu luonnollisesta ympäristöstään jossakin jäsenvaltiossa lainsäädännön mukaisesti. Näin ollen tämän asetuksen rikkomista koskeva kysymys liittyy ainoastaan asetuksessa lueteltuihin lajeihin (eikä muihin lajeihin) ja niihinkin vain, jos voidaan osoittaa, että Kreikan viranomaiset ovat myöntäneet näitä lajeja koskevia lupia vastoin omaa lainsäädäntöään tai vastoin neuvoston direktiiviä 92/43/ETY.

Komissio käsittelee asian tavanomaisen kantelumenettelyn mukaisesti eikä aio saattaa sitä neuvoston asetuksen (EY) N:o 338/97 14 artiklan 3 kohdan mukaisesti perustetun täytäntöönpanoryhmän käsiteltäväksi. Kyseinen ryhmä ei ole säännösten noudattamista valvova ryhmä, jossa voitaisiin käsitellä jäsenvaltioiden mahdollisia rikkomisia koskevia kanteluita. Sen sijaan se on kaikkien jäsenvaltioiden täytäntöönpanoviranomaisille (toisin sanoen poliisille ja tullille) tarkoitettu foorumi, jossa keskustellaan yhteisistä teknisistä kysymyksistä ja vaihdetaan tietoja niistä CITES-määräysten täytäntöönpanon parantamiseksi.

(1) EYVL L 103, 25.4.1979, s. 1.

(2) EYVL L 61, 3.3.1997, s. 1.

(3) Neuvoston direktiivi 92/43/ETY, annettu 21 päivänä toukokuuta 1992, luontotyyppien sekä luonnonvaraisen eläimistön ja kasviston suojelusta (EYVL L 206, 22.7.1992).

(4) Neuvoston direktiivi 79/409/ETY, annettu 2 päivänä huhtikuuta 1979, luonnonvaraisten lintujen suojelusta.

(5) Neuvoston asetus (EY) N:o 338/97, annettu 9.12.1996, luonnonvaraisten eläinten ja kasvien suojelusta niiden kauppaa sääntelemällä (EYVL L 61, 3.3.1997).